મેં કેબીનમાં પ્રવેશ કર્યો. ડૉકટરએ વખતે કોઈ પેશન્ટને દવા વગેરે વિશે કંઈક પૂછી રહ્યા હતા. મને જોઈને સ્માઈલ કર્યું. ટેબલ પર ઘણી ફાઈલો અને કાગળિયા પડ્યા હતા. સાથે જુદી જુદી જાતના મશીનો અને દવાઓથી ટેબલ ભરેલું હતું. થોડે દૂર સામેની બાજુ ત્રણચાર ખુરશી, સોફા અને ટિપોય ગોઠવેલા. ત્યાં બેસીને હું ટિપોય પર પડેલા મેગેઝીનો વાંચવા લાગ્યો. આશરે દશેક મિનિટ બાદ પેશન્ટને તપાસીને વિદાય આપ્યા પછી તેમણે મને કહ્યું કે કોમ્પ્યુટર ઉપરના માળે છે પણ એ રૂમની ચાવી એક વોર્ડબોય પાસે છે, જે હજુ આવ્યો નથી. લગભગ દશ-પંદર મિનિટમાં એ આવશે એમ મને જણાવ્યું. એટલે મેં એમને ‘વાંધો નહિ. હું રોકાઉં છું….’ એમ કહીને મેગેઝીન વાંચવાનું ચાલુ રાખ્યું.